അങ്ങാടിപ്പുറത്തിന് ആശ്വാസം കുരുക്കഴിക്കാന് ബൈപ്പാസ് വരും പെരിന്തല്മണ്ണ: ഒരു വ്യാഴവട്ടം മുന്പ് 10 കോടി രൂപ അനുവദിച്ചെങ്കിലും സാങ്കേതിക കുരുക്കില് കുടുങ്ങിയ അങ്ങാടിപ്പുറത്തെ ഓവര് ബ്രിഡ്ജെന്ന സ്വപ്നത്തിന് വീണ്ടും ചിറകുകള് മുളക്കുകയാണ്. അങ്ങാടിപ്പുറത്തേയും പെരിന്തല്മണ്ണയേയും ബന്ധിപ്പിക്കുന്ന ഓരാടം പാലംമാനത്ത് മംഗലം ബൈപ്പാസ് സാങ്കേതിക തടസം പരിഹരിച്ച് നിര്മ്മാണം പൂര്ത്തിയാക്കുമെന്ന പ്രതീക്ഷയിലാണ് അങ്ങാടിപ്പുറം. സ്പീക്കറായിരുന്ന പി. ശ്രീരാമകൃഷ്ണന്റെ നേതൃത്വത്തിലുള്ള ഉന്നതതല യോഗത്തില് ബൈപ്പാസ് പൂര്ത്തികരണം ചര്ച്ചയായെങ്കിലും തീരുമാനം നടപ്പായിരുന്നില്ല. പെരിന്തല്മണ്ണ അങ്ങാടിപ്പുറം പട്ടണങ്ങളുടെ ഗതാഗത പ്രശ്നം ശാശ്വതമായി പരിഹരിക്കാന് 2009ല് വിഭാവനം ചെയ്ത് 2010ല് ഭരണാനുമതി ലഭിക്കുകയും 10 കോടി അനുവദിച്ച് അലൈന്മെന്റ് ഫിക്സ് ചെയ്ത് സര്വേ പൂര്ത്തീകരിച്ച് സര്വേ കല്ലുകള് നാട്ടുകയും ചെയ്തിരുന്നു. സമ്മര്ദ്ദങ്ങളെ തുടര്ന്ന് അലെന്മെന്റില് മാറ്റം വരുത്താന് നടത്തിയ ഇടപെടലുകളാണ് പദ്ധതി പിന്നീട് അനിശ്ചിതത്വത്തിലാക്കിയത്. ഉമ്മന്ചാണ്ടി സര്ക്കാര് പദ്ധതി ഉപേക്ഷിച്ച മട്ടില് അങ്ങാടിപ്പുറത്ത് മിനി മേല്പ്പാലം നിര്മ്മിച്ചു. മിനിമേല്പ്പാലത്തിന്റെ പ്രവൃത്തിയും മാനത്ത് മംഗലം ബൈപ്പാസിന്റെ പ്രവൃത്തിയും ഒരുമിച്ച് നടത്തുമെന്ന ഉമ്മന്ചാണ്ടിയുടെ വാഗ്ദാനവും പാഴ്വാക്കായി. 4.04 കിലോമീറ്റര് നീളവും 24 മീറ്റര് വീതിയുമുള്ള ഒരാടം പാലത്ത് നിന്ന് തുടങ്ങി മാനത്ത് മംഗലം ബൈപ്പാസില് അവസാനിക്കുന്ന 25 ഏക്കര് സ്ഥലത്ത് കൂടിയുള്ള അലൈന്മെന്റില് 10 വീടുകള് മാത്രമാണ് ജനവാസ കേന്ദ്രമായുളളത്. ഈ അലൈന്മെന്റില് മാറ്റം വരുത്തുന്നതോടെ നിരവധി വീടുകളും തിരുമാന്ധാംകുന്ന് ഭഗവതി ക്ഷേത്രത്തിന്റെ ഉടമസ്ഥതയിലുള്ള ഭഗവതി കണ്ടവും ഏറ്റെടുക്കേണ്ടിവരും. നിലവില് ഫിക്സ് ചെയ്ത അലൈന്മെന്റ് പ്രകാരം തന്നെ ബൈപ്പാസ് പ്രവര്ത്തി നടത്താനും സാങ്കേതിക നടപടികള് എത്രയും പെട്ടെന്ന് പൂര്ത്തീകരിക്കാനും പദ്ധതി പ്രദേശം സന്ദര്ശിച്ച മന്ത്രി മുഹമ്മദ് റിയാസ് ഉറപ്പ് നല്കിയിരുന്നു. റെയില്വേ നിര്ദ്ദേശിച്ച പ്രകാരം പി.ഡബ്ല്യു.ഡി സമര്പ്പിച്ച ഏഴു കണ്ണി പാലത്തിന് മുകളിലൂടെയുള്ള റെയില്വെ ഓവര്ബ്രിഡ്ജിനുള്ള അനുമതി വേഗത്തിലാക്കലാണ് ആദ്യഘട്ടം. ഇതോടൊപ്പം ഭൂമി ഏറ്റെടുക്കുന്നതിനും നഷ്ട പരിഹാരം നല്കലും വേഗത്തിലാക്കണം.